Det er ikke lovligt for private busselskaber at køre rutekørsel mellem kun to regioner.

Men fredag klokken 13.00 kørte en privat bus fra Aalborg til Aarhus alligevel af sted. Med konceptet Pendulfart mener Colourtours nemlig, at selskabet har fundet en lovlig metode.

- Vi er helt sikre, ellers var vi slet ikke gået igang. Der er ingen tvivl, siger Morten Secher, der er direktør for Colourtours.

Mens det er ulovligt at have en fast rute mellem Aalborg og Aarhus, så må man gerne køre turistbusser tre gange om måneden. Pendulfart fungerer ved, at forskellige busselskaber hver byder ind med det antal af turistbusafgange, som de har lov til.

Og det er der er ind til videre nok selskaber, der spæder til med, så Pendulfart kan præsentere en køreplan med tre eller fire afgange om dagen hver vej.

Regeringen offentliggjorde i sidste uge, at de vil lempe reglerne, så man godt må køre fjernbusser mellem kun to regioner, men det har endnu til gode at blive vedtaget.

Brancheorganisation advarer

Brancheorganisation Danske Busvognmænd er da også blevet oplyst om, at Færdselsstyrelsen kigger på konstruktionen, og det har de valgt at informere deres medlemmer om.

- Vi gør det klart, at der er nogle regler på det her område, og det er for at sikre, at der ikke er nogle af vores medlemmer, der risikerer at komme i klemme, fortæller Mikael Nielsen, der er direktør for Danske Busvognmænd.

Læs også : Skal du billigt til København? Endnu en spiller melder sig i transportkrig

Morten Secher mener ikke, der er grund til at bekymre sig.

- Det er turistkørsel, og derfor er det lovligt. Det er den måde, man kører på, og ikke passagerernes formål med rejsen, der bestemmer, om det er turistkørsel, mener Morten Secher.

Uanset hvad Færdselsstyrelsen skulle komme frem til, er Socialdemokratiets transportordfører Rasmus Prehn meget skeptisk over for udsigten til faste busafgange mellem Aalborg og Aarhus.

- Hvis vi åbner op for at have busser på de her strækninger, saver vi den gren over, hvor jernbanerne sidder, siger Rasmus Prehn.

Han sætter også spørgsmåltegn ved lovligheden af busruterne.

- Det lugter lidt af at være busserne svar på Uber, hvor man går på kompromis og måske ligefrem bryder loven for at kunne tilbyde lave priser, mener han.

Morten Secher ryster på hovedet af den kritik.